ངས་བསམ་ན།ངའི་རང་གི་ཕ་མེས་ཡང་མེས་དག་གི་མིང་མི་ཤེས་པ་ཇི་བཞིན།ནམ་ཞིག་ངའི་རང་གི་བུ་ཚ་ཡང་ཚ་དག་གིས་ཀྱང་ངའི་མིང་དེ་ཤེས་མི་སྲིད་ལ།ཀ་བཞི་གདོང་དྲུག་ལ་རྨང་བཏིངས་ཚུལ་ལམ་ཚ་ཐབ་ཀྱི་འགྲམ་ནས་མ་སྲུ་གང་ཞིག་དང་མཉམ་དུ་གདུང་རབས་དུ་མའི་ས་བོན་བཏབ་པའང་ཤེས་མི་སྲིད།ང་ཚོ་མི་ལོ་མང་པོར་བྱ་བ་གཅིག་ཙམ་གྱིས་གཏན་དུ་བགགས་ཀྱང་སྲིད་དེ།དེའི་འོག་ནས་མིང་དང་ཐ་སྙད་མང་པོ་ཞིག་བློས་བཏང་ནས་འགྲོ་སྲིད།ད་ལྟ་ངའི་ཕ་ཡུལ་གྱི་མི་དག་ནི་མི་ཚོགས་དང་རིང་དུ་གྱེས་བཞིན་ཡོད།སྡོང་བོར་ལོ་མ་འཐོར་བ་དང་ཆུ་ལ་འགྲམ་དར་ཆགས་དུས།འབྲོག་ཐང་འདིར་སྐྲ་ལོ་གཟེངས་ཅིང་སྐེད་པ་སྒུར་བའི་གྲིབ་མ་ཞིག་གཅིག་པུར་ཡུལ་ལ་ཡོད་སྲིད།ངས་དེ་ལྟར་ས་ཁང་དེའི་ནང་ནས་རང་གི་ངོ་གདོང་དང་ལག་པ་ལ་ཡང་ཡང་བསྙབས།།